Glens Falls

Glens Falls on Yhdysvaltain New Yorkin osavaltion Warrenin piirikunnassa sijaitseva kaupunki. Siellä oli vuoden 2010 väestönlaskennassa 14 700 asukasta. 

Historiaa
Hudsonjoen varrella sijaitseva Glens Falls perustettiin vuonna 1839. Kaupungin oikeudet se sai vuonna 1908.

Seudun ensimmäiset eurooppalaisperäiset asukkaat olivat kveekareita, jotka kutsuivat seutua nimellä The Corners. 1700-luvun lopulla kylää kutsuttiin nimellä Wing’s Falls erään kveekariuudisasukkaan, Abraham Wingin mukaan. Tarinan mukaan Wing menetti omaisuutensa velkojalleen Johannes Glennille, joka nimesi kylän uudelleen Glenn’s Fallsiksi. Toinen n ja heittomerkki ovat sittemmin kadonneet nimen kirjoitusasusta.

Glens Fallsin koskivoiman ääreen alkoi muodostua teollisuutta, etenkin sahatoimintaa, ja 1800-luvun puolivälissä kaupungissa asui monia miljonääritehtailijoita. Kaupunki sai rautatieyhteyden 1869 sekä sähköt ja ensimmäiset puhelinlinjat vuonna 1880.Palmer, Gwen ym.: Glens Falls, Arcadia Publishing, 2004.

1940-luvulla Glens Falls oli menestyvä teollisuuskaupunki, josta Look-kuvalehti teki 1944 laajan kuvareportaasin ihanteellisena kotirintamakaupunkina otsikolla ”Hometown U.S.A.”. Vielä 1950-luvulla Glens Fallsin asukasluku oli noin 20 000, mutta vuonna 2016 enää noin 14 000.Dawson, Gloria: Selling Bottled Water That’s Better for the Planet, The New York Times 30.4.2016. Viitattu 29.4.2017. Vaatii tilauksen.

Kulttuurielämä
Glens Fallsia kutsutaan nimellä Empire City. Kaupungissa toimivat The Hyde Collection -taidemuseo, historiallinen museo Chapman sekä World Awareness -lastenmuseo.

Elinkeinoelämä
Kaupungin suurimpia työnantajia ovat Glens Fallsin suuri sairaala (yli 400 työntekijää), Finch- ja Irving Tissue -yhtiöiden paperitehtaat sekä lääketieteellisiä instrumentteja ja tarvikkeita valmistavat yhtiöt kuten Navilyst ja C. R. Bard.Top Employers , Adirondack Chamber of Commerce. Viitattu 29.4.2017. Glens Fallsissa on 1970-luvulta asti sijainnut suomalaisen Ahlstromin tytäryhtiö Ahlstrom USA.Jääskeläinen, Jari & Lovio, Raimo: Globalisaatio saapui Varkauteen. Tapaustutkimus yritysten kansainvälistymisen tavoitteista ja vaikutuksista, ETLA, Taloustieto Oy 2003, s. 26. Viitattu 29.4.2017. Siellä toimivat myös muun muassa itävaltalainen Andritz ja tanskalaisen Danfossin tytäryhtiö, venttiilivalmistaja Danfoss Flomatic. Glens Fallsilla on myös pitkät perinteet alueen finanssikeskuksena.Glens Falls, Forbes.com. Viitattu 29.4.2017.

Matkailu on Glens Fallsin tärkeä elinkeino, sillä kaupunki on hyvä portti pohjoispuolen Adirondack-vuoristoon ja Lake George -järvelle. Kaupunki sijaitsee myös puolimatkassa New York Cityn ja Kanadan Montrealin välillä. Glens Fallsin eteläpuolella sijaitsee hevoskilpailuistaan tunnettu Saratoga Springs.Bayle, Bob ym.: Glens Falls People and Places, Arcadia Publishing 2008, s. 7.

 Urheilu 
 Seura Liiga Kotikenttä Perustettu Adirondack Flames AHL, Jääkiekko Glens Falls Civic Center 2014 The Greenjackets NAFL, Amerikkalainen jalkapallo Glens Falls' East Field 1928 Glens Falls Golden Eagles PGCBL, Baseball East Field 2003
Kuuluisia asukkaita
Glens Fallsissa syntyneitä tunnettuja henkilöitä ovat jazztuottaja Teo Macero, entinen sotaministeri Robert P. Patterson ja maantiepyöräilijä Megan Guarnier.
Lähteet

 Aiheesta muualla 

Luokka:New Yorkin kaupungit